РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/153-20

22. децембар 2020. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 18. ДЕЦЕМБРА 2020. ГОДИНЕ

Седница је почела у 10,35 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Станислава Јаношевић, Велибор Станојловић, Оља Петровић, Љубинко Ракоњац, Дијана Радовић, Арпад Фремонд, Никола Кожовић и Ненад Филиповић, као и Горан Спасојевић (заменик Момира Стојилковића) и Хаџи Милорад Стошић (заменик Јелисавете Вељковић), заменици чланова Одбора.

Седници нису присуствовали чланови Одбора: Милија Милетић, Соња Тодоровић, Момир Стојилковић, Марко Зељуг и Јелисавета Вељковић.

Седници су присуствовали представници Министарства пољопривреде, шумарства и водопривреде: Сенад Махмутовић, државни секретар, Небојша Милосављевић, директор Управе за заштиту биња, Емина Милакара, директор Управе за ветерину, Наташа Милић, директор Републичке дирекције за воде, Бранко Лакић, директор Управе за пољопривредно земљиште, Драгослав Милутиновић, помоћник директора Управе за аграрна плаћања, Александар Богићевић, помоћник министра за рурални развој, Милан Ћупрић, виши саветник Сектора пољопривредне политике.

Одбор је једногласно усвојио следећи

Дневни ред

1. Разматрање Информације о раду Министарства пољопривреде, шумарства и водопривреде за трећи квартал 2020. године ( број 02-584/20-2 од 5. новембра 2020. године).

Пре преласка на разматрање прве тачке дневног реда усвојен је записник Прве седнице Одбора, која су одржана 26. октобра 2020. године у тексту у коме је и предложен.

Прва тачка дневног реда - Разматрање Информације о раду Министарства пољопривреде, шумарства и водопривреде за трећи квартал 2020. године

Сенад Махмутовић, државни секретар, образложио је члановима Одбора Информацију о раду Министарства за трећи квартал 2020. године. Он је истакао да су захваљујући системским мерама подршке, али и напору и раду пољопривредника, показатељи пољопривредне производње и кретања у том сектору охрабрујући, упркос последицама условљених пандемијом Ковида-19. Државни секретар је истакао да статистички подаци показују да је у трећем кварталу, у сектору пољопривреде, остварен раст у односу на исти период прошле године и то за 4,2 %, те да се очекује да до краја 2020. године износи 4,4% бруто домаћег производа. Он је такође истакао да су подаци о приносима и укупним количинама након завршене жетве задовољавајући, принос пшенице је виши за 17% у односу на претходну годину, кукурузa за 9%, а сојe за 15%. У сектору извоза говеђег меса, за првих десет месеци вредносно је остварен извоз на нивоу целе 2019. године, а у погледу извоза живе стоке тај износ је удвостручен у односу на претходну годину. На име директних подстицаја до сада је реализовано 26,2 милијарде динара - на мере руралног развоја 9,4 милијарде динара, посебне инвестиције 243 милиона динара, подршка повртарима, сточарима и пчеларима износи преко 1,1 милијарде динара. По основу олакшаног приступа кредитима где је држава субвенционисала каматну стопу реализовано је 13.000 захтева, чија је укупна вредност преко 17 милијарди динара, а за интервентан откуп јунади издвојено је 236 милиона динара.

Маријан Ристичевић је истакао да су четири интервентна откупа јунади трајала скоро годину дана, а да је после сваке интервенције цена јунади на тржишту падала, уместо да порасте. Потребно је субвенционисати извоз, што је постигнуто тек са последњом интервенцијом, па је цена јунади порасла. Такође, председник Одбора је рекао да је дуг по основу доприноса за ПИО и здравствено осигурање земљорадника око 2 милијарде евра, а да би држава требала да већи део тог дуга отпише пољопривредницима. Што се тиче ребаланса буџета за 2020. годину, пољопривреда је добила додатних 6 милијарди динара. Пољопривредници треба да више користе подстицаје, јер је и цела заједничка европска пољопривредна политика базирана на подстицајима. Затим, Србија не користи довољно своје ресурсе, односно потребно је да се више посветимо сточарству и обновљивим изворима енергије из биомасе.

Верољуб Матић је апеловао да се убрза рад на завршетку пројекта акумулације „Стубо-Ровни“. Такође, подестио је и на закључак Одбора из претходног сазива где Одбор препоручује да се измени Уредба о расподели подстицаја у пољопривреди и руралном развоју, тако да се износ плаћене премије осигурања утврди на нивоу од 70% за Мачвански и Сремски округ. Затим. похвалио је рад аутоматске одбране од града.

Александар Богићевић, помоћник министра за рурални развој је рекао да је премија осигурања подигнута за пет округа на ниво од 70%, а да је могуће истовремено осигурање за износ плаћене премије осигурања на нивоу од 70% и осигурање од стране локалних самоуправа. Наша земља има мали проценат осигураних пољопривредних газдинстава, свега 3%, а све укупно са привредним друштвима то узноси око 12%. Интензивно се разговара са осигуравајућим кућама и пољопривредним произвођачима. Проблем који се јавља је да проценитељи касно излазе на терен после штета. Помоћник министра је рекао да постоје два пројекта, са УНДП-ом и Министарством државне управе и локалне самоуправе где се планира осигурање 59 општина следеће године. Предвиђено је осигурање свих регистрованих пољопривредних произвођача у тим општинама, за ону пољопривредну грану која је најзаступљенија у одређеној општини или за ону грану коју сматрају да је угрожена.

Бранко Лакић, директор Управе за пољопривредно земљиште, је рекао да ће обавезе по основу субвенција из 2019. године бити реализоване до краја године, или у првих неколико месеци у 2021. години. По његовим речима, буџет Управе за пољопривредно земљиште за 2020. годину је смањен 20% због интервенције државе везано за финансијску помоћ која је била неопходна због епидемије Ковид-19. Тих 20% средстава је ускраћено институтима јер је било потребно финансирати обавезе према пољопривредним произвођачима за опрему за наводњавање.

Драгослав Милутиновић, помоћник директора Управе за аграрна плаћања, изнео је податак да је Управа на данашњи дан исплатила 2,8 милијарде динара за квалитетна приплодна грла, а да је реализација буџета скоро 100%. Данас би на седници Владе требала да буде усвојена Уредба о изменама Уредбе о расподели подстицаја у пољопривреди и руралном развоју у 2020. години, где се планира да се издвоји додатних 400 милиона динара за квалитетна приплодна грла, што укупно износи око 3,3 милијарде динара. Затим, пољопривредници брже добијају средства за неуматичене краве него за квалитетна приплодна грла због мањег броја захтева за неуматичене краве, па самим тим бржа је и обрада захтева.

У дискусији су учествовали и постављали питања представницима министарства: Маријан Ристичевић, Верољуб Матић, Љубинко Ракоњац, Горан Спасојевић, Арпад Фремонд и Велибор Станојловић.

Одбор је једногласно, а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за трећи квартал 2020. године и одлучио да јe прихвати.

Пошто других питања и предлога није било, седница је закључена у 12,15 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић